aber  irgendwie sinds also gliich sympatisch…  Ich bin die wuche (mi bis fr) ade DK2 (Dansk Kemiingeniør Konference 2006). Das sind prinzipiell en huufe vorträg zu verschiedene themene, und es ganze würd da ade uni ghalte. D.h. es isch eifach für mich, zum eifach das goge lose wo mich interessiert und ide zwüscheziit wider go schaffe.  Uf all fäll isch hüt aabig es Konferenz-Dinner gsii… da sind all teilnehmer iiglade gsii. schön teckti tisch mit cherzli und blüemli etc, so wie sich's halt ghört…    Zerscht es gläsli schämpis, dänn vorspiis (rohschinke und spargle, und natürli chli wiisse {sogar eine wo ich gern han!!!}), dänn e netti hauptspiis mit fleisch und so. natürli am tisch gschöpft und mit naaschöpfe und so.  und dänn - plötzlich chunnt eine im frack ine, sitzt an flügel und fangt a spile. und 5 sekunde spöter fangts am andere änd vom ruum aa singe. en operesänger. und dänn na e operesängerin. und dänn namal eini. alli voll uuftaklet und so. und  meeeeega stimme (puah).  und dänn häts also flotti 45min opere gäh uf italienisch, französisch, dänisch (ja, opere uf dänisch, tönt gar nöd so schlächt), änglisch, dütsch. und dezue na show, sprich d'dame händ mit de herre gschäkeret und umgekehrt, chline witzli … es riise gaudi also. ah ja, hani ganz vergässe: zum hauptgang häts rote gäh, und dä isch natürli jetzt immer na ume gsii.  und dänn wo dänn dä ganz spuck verbii gsii isch, isch dänn plötzlich es gfüllts glas dessertwii (mmmmmm) da  gschtande und kafi und glace und vanillecrème.  und das eifach so well die konferenz so super lässig isch und me ja en grund muen haa zum fiire…   und wänns d'konferenz nöd gäh hett hetteds en andere grund gfunde.  und d'folg vo däm ganze? ich stahne jetzt im büro und schriibe dä doofi blog ide hoffnig, dass de wiisswii und de dessertwii i 1h nümm ganz so fescht würked und ich törf heifahre… SKÅL, VI SES!